CELEX: 62017TN0206
Language: sk
Date: 2017-04-03 00:00:00
Title: Vec T-206/17: Žaloba podaná 3. apríla 2017 – Argus Security Projects/Komisia a EUBAM

19.6.2017   
            
            
               SK
            
            
               Úradný vestník Európskej únie
            
            
               C 195/33
            
         Žaloba podaná 3. apríla 2017 – Argus Security Projects/Komisia a EUBAM
   (Vec T-206/17)
   (2017/C 195/46)
   Jazyk konania: francúzština
   
      Účastníci konania
   
   
      Žalobkyňa: Argus Security Projects Ltd (Limassol, Cyprus) (v zastúpení: T. Bontinck a A. Guillerme, avocats)
   
      Žalované: Európska komisia, Pomocná misia Európskej únie pre integrované riadenie hraníc v Líbyi (EUBAM)
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie EUBAM Líbya z 24. januára 2017, ktorým sa nahrádza pôvodné rozhodnutie zo 16. februára 2014 o nevybraní ponuky podanej spoločnosťou Argus v rámci verejného obstarávania týkajúceho sa poskytovania bezpečnostných služieb v rámci Pomocnej misie Európskej únie na účely integrovaného riadenia hraníc v Líbyi (zmluva EUBAM-13-020) a o zadaní verejnej zákazky spoločnosti Garda,
            
         
               —
            
            
               uložil žalovaným povinnosť nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza dva žalobné dôvody.
   
               1.
            
            
               Prvý žalobný dôvod založený na porušení článku 110 nariadenia Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (Ú. v. EÚ L 298, 2012, s. 1), pravidiel stanovených v súťažných podkladoch na zadanie verejnej zákazky, konkrétne v bodoch 4.1 a 12.1 pokynov pre uchádzačov a zásad rovnosti zaobchádzania s uchádzačmi a zákazu diskriminácie. Tento žalobný dôvod sa skladá z troch častí:
               
                           —
                        
                        
                           prvá časť založená na chýbaní nasadenia technických a prevádzkových prostriedkov podľa súťažných podkladov,
                        
                     
                           —
                        
                        
                           druhá časť založená na chýbaní nasadenia personálnych prostriedkov podľa súťažných podkladov,
                        
                     
                           —
                        
                        
                           tretia časť založená na umelej povahe plánu nasadenia prostriedkov a zohľadnenia minulých skúseností uchádzačov v nepriateľskom prostredí.
                        
                     
         
               2.
            
            
               Druhý žalobný dôvod založený na podstatnej zmene pôvodných podmienok zákazky a na porušení zásady rovnosti zaobchádzania. Tento žalobný dôvod sa skladá z dvoch častí:
               
                           —
                        
                        
                           prvá časť založená na vyhodnotení personálnych prostriedkov,
                        
                     
                           —
                        
                        
                           druhá časť založená na vyhodnotení technických prostriedkov a plánu nasadenia prostriedkov.